Driejarige verdrink in die Noord-Kaap(Foto verskaf) Die polisie in Hartswater in die Noord-Kaap doen ŉ geregtelike doodsondersoek ná ŉ driejarige seun verdrink het. Kapt. Sergio Kock, woordvoerder van die polisie, het gesê die seuntjie het Maandag omstreeks 15:30 saam met sy 10-jarige nefie naby die kanaal by die Riemvasmaak Shanties in Hartswater gespeel. “Dit is nie duidelik of die seuntjie in die kanaal geval of gespring het nie. Die 10-jarige seuntjie het hulp ontbied en die polisie is gekontak.” Enigiemand met inligting oor die voorval kan Melvin Davids kontak by 053 474 1438. “Die ondersoek duur voort,” het Kock bygevoeg. Hy het gesê die polisie versoek die gemeenskap om seker te maak dat kinders altyd onder volwasse toesig is wanneer hulle naby water speel.